ডিসেম্বর মাসের ১০ তারিখে জাহাঙ্গীর চাঁপাইনবাবগঞ্জের পশ্চিমে বারঘরিয়া এলাকায় প্রবেশ করেন। সঙ্গে ছিলেন ৫০ জন মুক্তিযোদ্ধাসহ লেফটেন্যান্ট কাইউম ও লেফটেন্যান্ট আউয়াল। তাঁরা সেখানে অবস্থান করে পাকিস্তানি সেনাদের ওপর হামলা করার পরিকল্পনা করেন। ডিসেম্বরের ১১ তারিখে তিনি খবর পেয়েছিলেন যে পাকিস্তান সেনাবাহিনী চাঁপাইনবাবগঞ্জের সীমান্ত এলাকা কানসাট ও শিবগঞ্জ ছেড়ে শহরে অবস্থান নিয়েছে। জাহাঙ্গীর তাঁর সাঁড়াশি আক্রমণের পরিকল্পনা নিয়ে সেক্টর কমান্ডার কাজী নূর-উজ-জামানের সঙ্গে পরামর্শ করেন। পরিকল্পনা অনুযায়ী আক্রমণের সিদ্ধান্ত হয়। ঠিক হয় চাঁপাইনবাবগঞ্জ শহর আক্রমণের সময় পাকিস্তানি সেনারা যেন প্রতিহত করার সুযোগ না পায়, সে জন্য লেফটেন্যান্ট রফিক ও লেফটেন্যান্ট রশীদ শাহপুরের কাছ দিয়ে মহানন্দা নদী পার হবেন। সেই রাস্তা দিয়ে এগিয়ে পাকিস্তানি সেনাদের ব্যতিব্যস্ত রাখবেন।